Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 1 Pv 263/13/6601	Banská Bystrica, 7.11.2013
EEČ : 2-45-256-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 41,70 € 
b.	Peňažná suma určená na všeobecne prospešné účely: 20,00 € 
c.	Konkrétny adresát peňažnej sumy určenej na všeobecne prospešné účely: XXXXX 
d.	Suma odovzdaná štátu na peňažnú pomoc obetiam trestnej činnosti: 10,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou XXXXX.
	v čase o 04.12 hod. dňa 19.05.2013  pristúpil k pohostinstvu  XXXXX  v obci XXXXX, okr. XXXXX,  kde   si na hlavu natiahol kapucňu,  následne lakťom rozbil  strednú sklenenú výplň na  ľavej strane vchodových dverí v oblasti zámku,  cez takto vzniknutý otvor vložil do  vnútra ruku,  ktorou odistil uzatvárací mechanizmus vedľajšieho okna,  cez takto otvorené okno vošiel do uvedeného pohostinstva odkiaľ odcudzil 3 krabičky  cigariet zn. LM v hodnote 8.10 € a 4 krabičky cigariet zn. Marlboro  v  hodnote 13,60 €, čím  uvedeným konaním spôsobil pre prevádzkovateľa XXXXX, nar.  XXXXX, trvale bytom  XXXXX, XXXXX, škodu krádežou vo výške 21,70 € a škodu poškodením  vo výške 20,- €. 

Odôvodnenie: 
	Uznesením povereného príslušníka OO PZ XXXXX ČVS: XXXXX z 20.05.2013 bolo podľa § 206 odsek 1 Trestného poriadku vznesené obvinenie XXXXX pre prečin krádeže podľa § 212 ods. 2 písm. a/ Tr. zák.,  ktorého sa dopustil na tom skutkovom základe ako je uvedené vo výrokovej časti uznesenia.

	Dňa 16.07.2013 bol Okresnej prokuratúry XXXXX  doručený návrh povereného príslušníka PZ na podanie obžaloby. Preskúmaním vyšetrovacieho spisu som  dospel k záveru, že v danom prípade je  možné trestné konanie ukončiť aj  uzatvorením zmieru.

	 V zmysle ust. § 3 ods. 2 zák. č. 550/2003 Z.z. o probačných a mediačných úradníkoch bol dňa 24.07.2013  dozorujúcim prokurátorom udelený súhlas na vykonanie mediácie a spisový materiál bol s príslušným pokynom zaslaný mediačnej a probačnej úradníčke na Okresný súd v XXXXX.

	Vykonaným dokazovaním v prípravnom konaní bolo preukázané, že obvinený svojím konaním naplnil všetky zákonné znaky skutkovej podstaty prečinu krádeže podľa § 212 ods. 2 písm. a/ Tr. zák. 

	Obvinený v rámci prípravného konania vyhlásil, že skutok, ktorý mu je kladený za vinu spáchal. Toto vyhlásenie urobil slobodne, vážne, zrozumiteľne a určito. Konanie oľutoval. Poškodený XXXXX vyhlásil, že žiada uhradiť  škodu vo výške 41,70 €.

	Dňa 17.10.2013 bola mediačnou úradníčkou tunajšieho okresného súdu predložená správa o výsledku mediácie. Obvinený v  rámci mediácie vyhlásil, že spáchal skutok, pre ktorý je stíhaný a svoje konanie úprimne oľutoval. Zároveň vyhlásil, že má záujem vyriešiť predmetnú trestnú vec uzatvorením zmieru. Poškodený sa v priebehu mediácie vyjadril, že s uzavretím zmieru súhlasí.Tak  isto z uzatvoreného zmieru vyplýva, že obvinený  XXXXX nahradil  poškodenému XXXXX škodu v plnej výške a  to 41,70 €  a poškodený si voči obvinenému z titulu náhrady  škody neuplatňuje žiadne ďalšie  nároky.
  
	Obvinený dňa 22.10.2013  zložil na účet  Okresnej prokuratúry  XXXXX  sumu  vo výške 20,- € určenú na všeobecne prospešné účely, ktorá suma nie je zrejme neprimeraná závažnosti spáchaného prečinu. 

	Z uvedenej sumy, ktorú zložil na účet obvinený,   je 50% vo výške 10 € poukázaných na pe¨ľažnú pomoc obetiam trestnej činnosti a zvyšných 50% vo výške 10 € konkrétnemu adresátovi určenému obvineným - XXXXX so sídlom  XXXXX,  XXXXX  číslo  účtu  XXXXX  vedený v XXXXX a.s.  pobočka XXXXX.

	Dňa 10.10.2013 bol pred mediačnou úradníčkou tunajšieho Okresného súdu v XXXXX uzatvorený zmier medzi obvineným a poškodeným.
 
	 Podľa § 220 ods. 1 Trestného  poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)	nahradil škodu, pokiaľ bola trestným činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a 
c)	zloží na účet súdu a v prípravnom konaní na účet prokuratúry peňažnú sumu, určenú konkrétnemu adresátovi na všeobecne prospešné účely a táto suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 224 odsek 1 Trestného poriadku  peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotnícke, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona.
	Podľa § 224 odsek 2 Trestného poriadku, z peňažnej sumy určenej na všeobecne prospešné účely musí obvinený určiť aspoň 50% štátu na peňažnú pomoc poškodeným podľa osobitného zákona.

	Vzhľadom na skutočnosť, že za prečin krádeže  podľa § 212 ods. 2 písm. a) Tr. zák.   je ustanovený trest odňatia slobody, ktorého horná hranica neprevyšuje 5 rokov, obvinený vyhlásil, že spáchal skutok, za ktorý mu bolo vznesené obvinenie a zložil na účet prokuratúry vyššie uvedenú peňažnú sumu a tiež vzhľadom na povahu a závažnosť spáchaného činu, na osobu obvineného a jeho osobné a majetkové pomery - možno konštatovať, že boli splnené všetky zákonné podmienky § 220 odsek 1 Trestného poriadku.
 
	Vzhľadom na vyššie uvedené som rozhodol tak, ako je uvedené vo výrokovej časti tohto rozhodnutia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ondrej Tomko
prokurátor